Η μεταγραφική επιχείρηση απόκτησης εξτρέμ βρίσκεται σε πλήρη εξέλιξη στην ΑΕΚ, η οποία εξετάζει συγκεκριμένες περιπτώσεις που έχουν… προκριθεί από διοίκηση - Ουζουνίδη. Δύο από αυτές, ανήκουν στην Σπόρτινγκ Λισαβόνας, με την οποία μάλιστα η ΑΕΚ βρίσκεται σε ανοιχτή γραμμή! Πρόκειται για την γνωστή περίπτωση του Ματέους Περέιρα αλλά και εκείνη του Κάρλος Μανέ…

Όσον αφορά τον πρώτο, να θυμίσουμε πως είναι 22 ετών Βραζιλιάνος με Πορτογαλικό διαβατήριο, δεσμεύεται με συμβόλαιο ως το 2022 και από το καλοκαίρι έχει δοθεί δανεικός στη Νυρεμβέργη. Ωστόσο, ο δανεισμός του, αναμένεται να τελειώσει μέσα στον Γενάρη και αυτό θέλει να εκμεταλλευτεί η ΑΕΚ για να αποκτήσει τον νεαρό δεξιό εξτρέμ, οποίος απασχόλησε και το καλοκαίρι.

Όσον αφορά τον Κάρλος Μανέ και εκείνος ανήκει στην Σπόρτινγκ και έχει συμβόλαιο μέχρι το καλοκαίρι του 2020 με τα Λιοντάρια. Είναι 24 ετών, διεθνής με όλες τις μικρές Εθνικές της Πορτογαλίας (αλλά και με την Ολυμπιακή ομάδα των Ιβήρων στους Ολυμπιακούς Αγώνες του 2016) και η θέση του είναι δεξιός εξτρέμ, παίζοντας εύκολα και αριστερά. Έχει μάθει ποδόσφαιρο στην περίφημη ακαδημία των Λιονταριών αγωνιζόμενος στις Ακαδημίες, στην Β’ ομάδα και φυσικά στην πρώτη με 62 συμμετοχές συνολικά. Την σεζόν 2016-2017 δόθηκε δανεικός στην Στουτγάρδη όπου στην Μπουντεσλίγκα 2 οργίασε με 22 συμμετοχές, 6 γκολ και 9 ασίστ βοηθώντας τα μέγιστα τους Γερμανούς για την άνοδο. Το καλοκαίρι, επέστρεψε στην Σπόρτινγκ και μέχρι τώρα έχει καταγράψει 7 συμμετοχές σε όλες τις διοργανώσεις.

Η ΑΕΚ βρίσκεται σε ανοιχτή γραμμή με την Σπόρτινγκ τόσο για τον Μανέ όσο και για τον Ματέους, καθώς είναι δύο περιπτώσεις που αρέσουν για την θέση των εξτρέμ όπου θα αποκτηθεί ένας ποδοσφαιριστής. Δεν είναι οι μόνες όμως. Υπάρχουν άλλες δύο λύσεις για τα άκρα, η μια εκ των οποίων μάλιστα ειναι πιο ψηλά στην λίστα και από αυτή του Ματέους και από εκείνη του Μανέ! Και η ΑΕΚ επιχειρεί να κλείσει τον καλύτερο ποδοσφαιριστή έτσι ώστε να αποκτήσει αυτό ακριβώς που ζητάει για τα εξτρέμ. Όπως έκανε για τον άξονα, με τον Κρίστιτσιτς…